حداد زرق إفريقي

لحداد الزرق ليفريقي (السمية لعيلمية: Cyanistes teneriffae، سيانيسطيس طينيريفاي) هو نوع من طير ف لفاميلة د لحداديات. هاد الطير موجود ف شمال افريقيا، ف لمغريب، دزاير، تونس و ليبيا، و ف ݣزاير لكاناري ف الصبليون، و پانطيلّيريا ف الطاليان. لموؤل الطابيعي ديالو هو لغابات لمعتادلة. هاد النوع و لحداد الزرق لوراسياوي كانو كايتعتابرو شحال هادي نوع واحد. لحداد الزرق ليفريقي تخدم ف بزاف د لبحات حيت كاتعيش نواع فرعية منو ف ݣزاير حدا بعضياتها و لعالاقة ديالو ب نضرية التاطوور. لوصف. لحداد الزرق ليفريقي توصف لاول خطرة من عند غينيه لوصون ف عام 1831، سميتو لعيلمية سيانيسطيس طينيريفاي - Cyanistes teneriffae، هو طير من فاميلة لحداديات ف تنضيمة د عصفوريات الشكل، الطول ديالو كايتفاوت ما بين 11 و 12 لسونتيميطر كا متوسط، و لوزن ديالو 10 ݣرام كا متوسط. لوصف د لكسدة. هاد الطير كايتشابه معا قريبو لحداد الزرق لوراسياوي، و لكن شي ضيطاي ف الشكل د الريش و اللوان كاتفرزو على النوع لوراسياوي. هاد النوع هو ڤيرسيون عالية ف الشدة د اللوان على لحداد الزرق الشايع (لوراسياوي). الطراف لفوقانية د لبالغين كاتكون ف الرمادي-زرق. ف الجناوح، لالولا و الجناوح لفوقانية كايكونو غاديين ل الرمادي ب قنات ف الزرق. الريش د الطيران ف الرمادي غالق، و لقنات ديالولهوم ب الزرق فاتح، ف لوقيتة لي الجناوح التالتين (الجناوح د اللور - Tertials)، كاتكون قمقومتهوم مرشوشة ب لبيض. لحداد الزرق ليفريقي مبدل على لحداد الزرق لوراسياوي حيت ناقصو لخط لبيض د الجناوح. لقزيبة لفوقانية كاتكون ب الرمادي-زرق غالق، معا هوامش ب الزرق فاتح. اما الجناوح لبرانية د اللور (Rectrice)، كاتكون قمقومتها ب لبيض. ف الطراف التحتانية، الصدر، و لكرش كايكونو ب الصفر ب كحولية غادية و كاتفتاح ف لخط لوسطاني. التحت د لقزيبة كاتكون ب لخضر-صفر، بحال الجناوح التحتانيين. ف الراس، لعرف كايكون ب الزرق غارق، و كايولي غالق ف اللور د لعرف. هاد لعرف الزرق ضاير بيه خط بيض عريض، حتى ل الجبهة، لحجبان و اللور د لعرف. لحناك حتى هوما ب لبيض، مفروقين على لخط لي تدكر ب خط د لعين غادي ل لكحل لي كايبدا من الجناب د لوجه (Lores)، و كايدوز من لعينين و كايسالي ف لقرفادة. لمنقار لماضي و لمجهد د هاد الطير كايكون ف كحل. لعينين ب لقهوي غالق ل لكحل. السيقان و الرجلين ب الزرق-رمادي. الجناس ب جوج بحال بحال. لعتاتݣ كايشبهو ل لبالغين، و لاكين عندهوم الجبهة، لحاجب، و لوسط د لقرفادة ب الصفر. الريش ديالهوم كايكون خافت و كاينقصو لخط لكحل لي ف الصدر. النواع لفرعية. هاد النوع و لحداد الزرق لوراسياوي كانو ف السابق كايتعتابرو نوع واحد. النوع لفرعية هي: لموايل. لحداد الزرق ليفريقي كايتجاوج ف بزاف د لموايل بحال لغابات د لغار، النهور لمشجرة، و الشجيرات د ليوفوربيا، و ف لبلايص لمدينية بحال لپاركينݣات. عاوتاني كايتلقى ف لغابات نتاع الصنوبر ف علو مابين 1800 حتى ل 2000 ميطر ف ݣزاير لكاناري. الريجيم. لحداد الزرق ليفريقي كاياكل ب لاساس لحشرات بحال لفاراشات و لخنافس الصغيرة. كاياكل عاوتاني الزريعة، لݣوز و شي فواكه. الصوت. لعيطة د لالارم د لحداد الزرق ليفريقي مجهدة « تشر-ر-ر-ر-ر-ق» شي مرات ب «تشي» قصيرة ولا «تشي-تشي-تشيڤيتشي» كاتنطق قبل من لعيطة د لالارم. هاد الصوت كايشبه ل الصوت د الضريب لحديد (Hammering). لغنية هي سيرية من النوطات "تشيتشي-تشيريتشي-تشيريتشي-تشيريتشي" مجهدة و منغمة. نقدرو نسمعو شي تنويعات يا قل يا كتر ف النغمة، و لايني موسيقية ب شكل كافي. كل نوع فرعي كاتنطق تنويعات من هاد الصوات. الطيران. لحداد الزرق ليفريقي عندو الطيران التابت (بلا تحراك د الجناوح) و كايطير ف لاساس ل مسافة قصيرة من شجرة ل شجرة. ف لمسافات الطوال، كايولي عندو الطيران لمموج (ب تحراك د الجناوح). السلوك. لحداد الزرق ليفريقي، بحال لحداد الزرق الشايع، ف لغالب كايتلقى ف كوپل ولا بوحديتو، و شي مرات ف ݣروپات صغيرة د لفاميلة. كاياكل لحشرات و الزريعة، و حتى لفروي. هاد الطير تقريبا مولف بنادم و ديما كايقرب منهوم باش يعطيوه لماكلة. كايعلف ف لعروش لغارقة ف بلايص منوعة ف الشجر، بحال الصنوبر ولا النخل، و نباتات خرى. هاد الطير اجيل، و كايقدر ياكل و هو مقلوب، ف لعروشا الرقاق ولا ف لمخروطات (الطرابش) د الشجر الصنوبر. يقدر عاوتاني يتبع لحشرات و هو طائر. هاد الطير كايقبط لماكلة بينات رجليه على شي عرش ولا فشي سورفاسات خرى، و كايبدا يضرب ب منقارو بزاف د لمرات باش يقدر يهرس لبدور ولا لفاكية، ولا يقتل شي يرقات ولا حشرات. ف لوقيتة د لمجاوجة، الدكر كايقدم ل النتوا لماكلة ب نتيضام. النتوات كايطلبو لماكلة كي الطيور صغار و هوما مقوسين و جناوحهوم كايترعدو. تقدر تاخد التلت د لماكلة من عند الدكر. لمجاوجة. لموسم د لمجاوجة كايكون ما بين اكتوبر و يناير. هادشي كايعول على لعلو، و الطير كايتجاوج بكري ف لعلوات لحادرة على لعلوات لعالية. لعش د لحداد الزرق ليفريقي ف لغالب كايتلقى ف شي تجويف، بحال التقابي د الشجر ولا ف الشقاق د الجدع، لحيوط ولا الصخر، لعشاش لصطيناعية، ولا حتى ف لرض. لبينية د السكنة كاتشابه معا لحداد الزرق لوراسياوي، و لاكين ف لماطيريال مبدلين على حساب لكترة د هاد لموارد ف لموايل ديالهوم. لحداد الزرق ليفريقي ف لعادة كايخدم لݣازو ولا النباتات ليابسة، ف بلاصة لخز لي كايكون كتير ف بحال هاد لموايل. كايخدم عاوتاني الزغب و الريش، ليباري د الصنوبر و لوراق ف لمصايبة د لعش. لعش ف لعادة كايكون 3 ميطرو فوق لرض. النتوا كاتحط من 3 حتى ل 6 د لبيضات. السلوك د التعشاش د هاد النوع باقي مامعروفش. و لايني ف لغالب كايشبه ل ولد عمو حداد زرق لوراسياوي.